Liberalii şi-au stabilit deja ţelul principal pentru sesiunea parlamentară care începe de luni. Moţiune de cenzură împotriva Guvernului Dăncilă. Iar pentru a duce la bun sfârşit acest obiectiv, cei din PNL spun că sunt gata să negocieze inclusiv cu parlamentari din PSD.

Pe de altă parte, lideri social-democraţi cer remaniere extinsă, motiv pentru care vom avea în următoarele săptămâni o evaluare a miniştrilor şi încă o şedinţă care se poate transforma, într-una decisivă. Iar dacă ne uităm la contextul larg, vedem că Executivul este în război deschis şi cu preşedintele Iohannis.

„Vom pregăti cu maximă minuțiozitate moțiunea de cenzură. În acest sens am decis să formam o echipă mai largă de negocieri, am decis sa intensificăm dialog cu toate grupurile, ca să îi convingem că devine necesitate să plece Dăncilă”, a declarat Ludovic Orban, președintele PNL.